Matthew Perry (näyttelijä)

Matthew Langford Perry (19. elokuuta 1969 Williamstown, Massachusetts – 28. lokakuuta 2023 Los Angeles, Kalifornia) oli kanadalais-yhdysvaltalainen näyttelijä, joka tunnetaan parhaiten Chandler Bingin roolista komediasarjassa Frendit, josta hän ansaitsi Emmy-ehdokkuuden. Perry on esiintynyt myös lukuisissa elokuvissa, mukaan lukien elokuvissa Suin päin suhteeseen (1997), Koko potti (2000) ja 17 Again (2009).

Nuoruus 
Perry syntyi Williamstownissa Massachusettsin osavaltiossa Yhdysvalloissa. Hänen äitinsä Suzanne Morrison (o.s. Langford) on kanadalainen journalisti ja hänen isänsä John Bennett Perry on yhdysvaltalainen näyttelijä ja entinen malli. Perryn vanhemmat erosivat tämän ollessa alle vuoden vanha ja hänen äitinsä nai myöhemmin radiotoimittaja Keith Morrisonin. Perry jäi asumaan äitinsä luokse Ottawaan, Kanadaan. Nuoruusvuosinaan hän harrasti tennistä ja oli yksi ansioikkaimmista nuorisopelaajista.

Ura 
Perry muutti 15-vuotiaana Los Angelesiin elääkseen isänsä kanssa. Siellä hän alkoi suunnata näyttelijänuraa kohti, kun aiemmin hänen haaveenaan oli ollut tennisammattilaisuus. Perry opiskeli high school -aikanaan improvisaatiokomediaa LA Connectionissa.

Perryn ensimmäinen rooli oli televisiosarjassa Second Chance, ja hänen ensimmäinen elokuvnsa oli Edessä on pitkä yö Jimmy Reardon (1988). Sen jälkeen hän vieraili muun muassa sarjoissa Growing Pains ja Beverly Hills 90210. Tilannekomediassa Sydney (1990) Perryllä oli puolestaan vakutuinen rooli. Samana vuonna hän näytteli television elämäkertaelokuvassa Nimeni on Anna.

Vuonna 1993 Perry ja hänen hyvä ystävänsä Andrew Hill Newman päättivät käsikirjoittaa oman sarjan, Maxwell's House, joka kertoi parikymppisten ystävysten elämästä. NBC:llä oli kuitenkin jo tekeillä samanlainen sarja, joka myöhemmin tunnettiin nimellä Frendit. Vuonna 1994 Perry kävi koe-esiintymisessä ja sai paikan Chandler Binginä.

Frendien ensi-esitys oli syyskuussa 1994, ja sitä esitettiin NBC:lle toukokuulle 2004 asti. Sarja nousi tuona aikana yhdeksi televisiohistorian suosituimmista tilannekomedioista. Jokaista jaksoa seurasi keskimäärin 25 miljoonaa yhdysvaltalaista, ja päätösjaksoa katsoi peräti 52,5 miljoonaa yhdysvaltalaista. Perryn roolihahmo Chandler Bing oli sarkastinen ja hieman neuroottinen, ja hän oli siitä kertaalleen ehdolla Emmy-palkintoon.

Perry näytteli Frendien ohella myös useissa elokuvissa. Niihin kuuluivat Suin päin suhteeseen (1997), Melkein sankareita (1998) ja Tango kolmelle (1999). Koko potti (2000) menestyi kaupallisesti, ja sille tehtiin myös jatko-osa Koko potti 2 (2004). Perryllä oli vieraileva rooli myös televisiosarjoissa Ally McBeal ja West Wing. Jälkimmäisestä hän oli jopa kahdesti ehdolla Emmy-palkintoon.

West Wingin loputtua 2006 Aaron Sorkin valitsi Perryn uuteen sarjaansa Studio 60, joka kertoi fiktiivisen sketsisarjan kuvauksista. Perry näytteli siinä kokenutta komediakäsikirjoittajaa. Sarja oli kuitenkin floppi, ja se lakkautettiin yhden kauden jälkeen. Televisioelokuvasta The Ron Clark Story (2006) Perry ansaitsi uransa neljännen Emmy-ehdokkuuden. Perryn seuraavia elokuvia olivat Birds of America (2008) ja 17 Again (2009).

Perryn monet Frendien jälkeiset televisiotuotannot olivat epäonnistuneita, eikä niitä esitetty pitkään. Mr. Sunshine (2011) ja Go On (201) kestivät vain yhden tuotantokauden. Perryn ja Oscar Madisonin näyttelemä Poikamiesboksi sai yleisöltä kiitosta, ja sitä esitettiin vuodesta 2015 kolmen kauden ajan. Se oli sovitettu Neil Simonin näytelmästä The Odd Couple, joka oli sovitettu aiemminkin sekä televisioon että elokuviin. Perry oli tuottamassa, kirjoittamassa ja kehittämässä Poikamiesboksia. Hän käsikirjoitti myös näytelmän The End of Longing, jossa myös näytteli itse. Sitä esitettiin ensin West Endissä ja sitten Broadwayllä.

Frendit-sarjan ystävät olivat pitkään toivoneet sarjan uudelleenkäynnistämistä. Siitä huhuttiin myös pitkään, ja lopulta toukokuussa 2021 HBO Max esitti erikoisjakson Friends: The Reunion, jossa sarjan näyttelijät palasivat yhteen muistelemaan.

Yksityiselämä 

Perry kärsi päihdeongelmista, ja hän käytti sekä alkoholia että lääkkeitä. Hän tuli riippuvaiseksi jouduttuaan vesiskootterionnettomuuteen elokuvan kuvauksissa 1997. Hän käytti päivittäin 55 Vicodin-tablettia, ja hän on myöhemmin kertonut, ettei muista kolmesta Frendit-vuodesta juuri mitään. Perry kävi useita kertoja vieroituksessa, ja vuonna 2021 hän kertoi olevansa raitis ja käyttäneensä raitistumiseen 9 miljoonaa dollaria. Perryn ystävä ja hänen näyttelijäkollegansa Frendeissä, Jennifer Aniston, ryhtyi vuonna 2022 hänen personal trainerikseen auttaakseen häntä huumevieroituksessa.

Perry kärsi päihteiden käyttönsä takia terveysongelmista, joista vaikeimmat alkoivat vuonna 2018. Hän sai keuhkokuumeen, ja hänen paksusuolensa puhkesi. Hän oli jonkun aikaa hengityskoneessa ja kaksi viikkoa koomassa, ja hänelle jouduttiin tekemään 14 leikkausta.

Perry seurusteli muun muassa näyttelijä Julia Robertsin kanssa.

Perry kuoli kotonaan Los Angelesissa 28. lokakuuta 2023. Kuolinsyyksi epäillään hukkumista, eikä kuolinpaikalta löydetty huumausaineita.

Filmografia

Elokuvat

Televisio

Lähteet

Aiheesta muualla 

  

Yhdysvaltalaiset näyttelijät
Vuonna 1969 syntyneet
Vuonna 2023 kuolleet
Seulonnan keskeiset artikkelit